**Lars Thorsen** (født 1966) er lederen av den anti-islamske grupperingen Stopp islamiseringen av Norge (SIAN). Han ble leder av SIAN i 2019.

Bakgrunn
--------

Lars Thorsen har vært aktivt medlem av SIAN siden 2015.[] Han har engasjert seg sterkt i kampen mot det han karakteriserer som «islamiseringen av Norge». Thorsen har markert seg som en fremtredende talsperson for organisasjonen og har rettet oppmerksomhet mot islam og innvandring gjennom sine offentlige uttalelser og aktiviteter.

Thorsen deltok den 3. september 2020 på NRKs *Debatten* angående SIAN og ytringsfrihet. Under dette intervjuet ble det kjent at NRK ikke hadde funnet noen som hadde inngående kunnskap om islamsk teologi og som ønsket å delta i en diskusjon med Lars Thorsen om dette emnet. Som et resultat ble det kun en samtale mellom Thorsen og programleder Fredrik Solvang. Under debatten ble Thorsen konfrontert med spørsmål relatert til hans egne uttalelser.

Før Lars Thorsen ble frontfigur for SIAN, var han engasjert i Arbeidernes ungdomsfylking (AUF). Han deltok også aktivt på AUFs sommerleirer på Utøya.[]

Oppvekst
--------

Lars Thorsen vokste opp på Manglerud i Oslo. I tenårene utviklet han et politisk engasjement, og var skiløper i Dæhlenengen Ski- og Ballklubb.[]

Domfellelser
------------

Thorsen ble i 2019 dømt til 30 dagers betinget fengsel og en bot på 20 000 kroner for hatefulle ytringer, som retten fant var brudd på straffeloven § 185 (rasismeparagrafen). Dommen ble rettskraftig i februar 2020.

Den 1. juli 2022 ble han tiltalt for vold, skadeverk og krenkelse. Ifølge tiltalen hadde han blant annet sprayet rød farge i ansiktet på tre personer.

Påkjørsel
---------

Den 2. juli 2022 hadde han deltatt i koranbrenning på Mortensrud i Oslo sammen med flere andre motstandere av innvandring og av islam. Senere samme dag satt han og fire andre aktivister i en bil som ble påkjørt av en annen bil. De to personene i den andre bilen hadde overvært koranbrenningen, og tatt med seg den forbrente boken i bilen. Påkjørselen var en bevisst handling og ment som hevn grunnet koranbrenning. Føreren av den andre bilen ble pågrepet og deretter siktet for grov kroppsskade.

Referanser
----------

1. 1 2  Lepperød, Trond (28. august 2020). «Sian inviterer til «krenkefest» i Oslo: Politiet har skarpe ressurser i bakhånd». *Nettavisen* **(norsk)**. Besøkt 28. august 2020. «Grupperingens leder er Lars Thorsen.»
2. ↑  Christensen, Anders R. (23. april 2022). «Sian satte fyr på Koranen i Sandefjord – flere motdemonstranter pågrepet». *Dagsavisen* **(norsk)**. NTB. Besøkt 17. juni 2022. «Sian-leder Lars Thorsen satte fyr på Koranen under en markering i Sandefjord lørdag. Politiet brukte tåregass mot motdemonstrantene, og flere er pågrepet.»
3. ↑  «SIAN og ytringsfrihet». *Debatten* **(norsk)**. 3. september 2020. Besøkt 18. juli 2021 – via NRK TV.
4. ↑  Støre, Maria (17. september 2020). «NRKs SIAN-debatt får kritikk i Kringkastingsrådet: – Utrolig trist». *VG* **(norsk)**. Besøkt 9. mars 2022. «Kringkastingsrådet behandlet torsdag morgen klagene mot NRK-programmet Debatten, som inviterte lederen av Stopp Islamiseringen av Norge (SIAN), Lars Thorsen som gjest.»
5. ↑  Lepperød, Trond (28. august 2020). «Sian inviterer til «krenkefest» i Oslo: Politiet har skarpe ressurser i bakhånd». Nettavisen. Besøkt 28. august 2020. «Thorsen ble i 2019 dømt til 30 dagers betinget fengsel og en bot på 20.000 kroner for hatefulle ytringer.»
6. ↑  «En varslet provokasjon». *Hamar Arbeiderblad*. 10. juli 2020. Arkivert fra originalen 24. juni 2021. Besøkt 23. juni 2021.
7. 1 2  Leder. «En varslet provokasjon». *Hamar Arbeiderblad 2020.07.11*. Hamar. s. 2.
8. ↑  NRK (22. august 2020). «Den anti-islamske gruppa Sian». *NRK* **(norsk)**. Besøkt 29. august 2020. «Sian-leder Lars Thorsen ble i 2019 dømt for hatefulle ytringer.»
9. ↑  Hultgreen, Gunnar (1. juli 2022). «SIAN-leder tiltalt». *dagbladet.no* **(norsk)**. Besøkt 29. mai 2023.
10. ↑  «Politiet tror SIAN-lederen ble påkjørt med vilje». *www.vg.no*. 2. juli 2022. Besøkt 29. mai 2023.
11. ↑  «Sian-leder presset av veien etter koranbrenning — sjåfør pågrepet». *Nettavisen* **(norsk)**. 2. juli 2022. Besøkt 29. mai 2023.

Eksterne lenker
---------------

* (no) Lars Thorsen på Facebook Rediger på Wikidata